คาดหุ้นสัปดาห์หน้าผันผวน
ศูนย์วิจัยกสิกรไทย คาดสัปดาห์หน้าหุ้นไทยผันผวน รับ 1,014 และ 994/ต้าน 1,050 และ 1,075 จับตา ตัวเลขส่งออก
13 พ.ย. 2553

ศูนย์วิจัยกสิกรไทย คาดสัปดาห์หน้าหุ้นไทยผันผวน รับ 1,014 และ 994/ต้าน 1,050 และ 1,075 จับตา ตัวเลขส่งออก 
บริษัท หลักทรัพย์กสิกรไทย จำกัด คาดการณ์ความเคลื่อนไหวตลาดหุ้นไทยในสัปดาห์หน้า(15-19 พ.ย.53) ว่า ดัชนีน่าจะผันผวนในกรอบแคบ (Sideway) ดัชนีจะมีแนวรับที่ 1,014 และ 994 จุด ขณะที่แนวต้านคาดว่าจะอยู่ที่ 1,050 และ 1,075 จุด ตามลำดับ
โดยปัจจัยที่ต้องติดตาม ได้แก่ การรายงานตัวเลขการส่งออกของกระทรวงพาณิชย์, ทิศทางตลาดหุ้นต่างประเทศ ตลอดจนการรายงานตัวเลขเศรษฐกิจของสหรัฐฯ เช่น ดัชนีความเชื่อมั่นผู้บริโภค, การผลิตภาคอุตสาหกรรม และดัชนีราคาสินค้า
ส่วนภาวะตลาดหุ้นไทยในรอบสัปดาห์ที่ผ่านมา(8-12 พ.ย.)นั้น ดัชนีหุ้นไทยปรับตัวลดลงจากความกังวลเกี่ยวกับภาวะเงินเฟ้อของจีนที่เพิ่มสูงขึ้น ดัชนีหุ้นไทยปรับตัวเพิ่มขึ้นในวันจันทร์ นำโดยหุ้นกลุ่มพลังงานและปิโตรเคมี ซึ่งเป็นไปในทิศทางเดียวกันกับตลาดหุ้นในภูมิภาค หลังราคาน้ำมันทำสถิติสูงสุดในรอบ 2 ปีและราคาทองทำสถิติสูงสุดใหม่ ก่อนที่ดัชนีหุ้นไทยจะปรับตัวลดลงในวันอังคารถึงวันศุกร์ จากแรงขายหุ้นมาร์เก็ตแค็ปขนาดใหญ่ โดยเป็นการปรับฐานของตลาด หลังเงินดอลลาร์ฯ เริ่มกลับมาแข็งค่า ทำให้นักลงทุนเปลี่ยนมุมมองเกี่ยวกับกระแสเงินทุนไหลเข้า 
นอกจากนี้ ยังเป็นผลจากความกังวลต่อปัญหาหนี้ของยุโรป การออกมาตรการกำหนดอัตราส่วนเงินให้สินเชื่อต่อมูลค่าหลักประกัน(Loan to Value) ของธนาคารแห่งประเทศไทย(ธปท.) เพื่อดูแลสินเชื่อที่อยู่อาศัย และความกังวลเกี่ยวกับภาวะเงินเฟ้อของจีนที่เพิ่มสูงขึ้น